
                    Nr.23/75/2006
AVIZ

asupra propunerii legislative privind acordarea de ajutoare financiare familiilor tinere cu venituri reduse din mediul rural pentru racordarea la reţeaua electrică



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, cu nr.P.l.X 326 din 18 aprilie 2006, pentru aviz la Comisia pentru buget, finanţe şi bănci, cu propunerea legislativă privind acordarea de ajutoare financiare familiilor tinere cu venituri reduse din mediul rural pentru racordarea la reţeaua electrică.



Prin această iniţiativă se propune ca tarifele percepute pentru racordarea la reţelele de distribuire a energiei electrice a locuinţelor nou construite în mediul rural de familiile tinere cu venituri reduse, în valoare de 184,325 lei să fie suportate de la bugetul de stat.



Propunerea legislativă a fost avizată favorabil de Consiliul Legislativ, cu nr.1860 din 3 noiembrie 2005, cu observaţii şi propuneri privind normele de tehnică legislativă.



Consiliul Economic şi Social, cu nr.2596 C din 23 noiembrie 2005, a transmis un punct de vedere asupra propunerii legislative în care se menţionează că 11 voturi au fost exprimate pentru aviz favorabil şi 5 voturi au fost exprimate pentru aviz negative.



Guvernul României, cu actul nr.166 din 13 ianuarie 2006, a comunicat că nu susţine propunerea legislativă.



Propunerea legislativă a fost respinsă de Senat, în şedinţa din 12 aprilie 2006.



Examinarea propunerii legislative a avut loc în şedinţa comisiei din data de 10 mai 2006.



În urma dezbaterilor, membrii comisiei au hotărât, cu 19 voturi pentru şi o abţinere, respingerea propunerii legislative.



Prin obiectul de reglementare şi conţinutul său, propunerea legislativă face parte din categoria legilor ordinare.



Potrivit prevederilor Constituţiei României, republicată, Camera decizională pentru această propunere legislativă este Camera Deputaţilor.

